**RAE VALLA VANEMAEALISTE NÕUKOGU KOOSOLEKU PROTOKOLL nr 7**

Rae Kultuurikeskuse kohviku ruumis

23.11.2023 kl 16.00 - 17.50

**Juhatas ja protokollis:** Agu Laius

**Osalesid:** Kersti Lass, Ellen Liik, Anne-Lii Mändmets, Anne Rentel, Anu Roop, Kaia Talvik, Virve Sepp, Monika Uustal, Maie Vahl.

**Puudusid:** Piret Jõhvik, Enn Kesa, Kaie Otsmaa, Silva Laius, Kaia Pilvik, Astra Teras, Tuulike Seljamaa, Tiiu Väinsaar.

**Kutsutud:** Tõnis Kõiv, vallavolikogu esimees, Kätriin Paenurm, praktikant.

**Päevakord:**

**1. Vanemaealistele olulise Informatsiooni esitamisest valla kodulehel ja sotsiaalkeskuse kodulehel -**Agu Laius

**2. Kohtumine Rae vallavolikogu esimehe Tõnis Kõivuga valla 2024. aasta sotsiaalvaldkonna eelarvest –** Tõnis Kõiv

**3. Järgmise koosoleku ajast**.

**Arutelu:**

Agu Laius teavitas, et koosolekul osaleb ka valla sotsiaalametis praktikal olev üliõpilane Kätriin Paenurm. Kätriin tutvustas ennast.

**1. Vanemaealistele olulise informatsiooni esitamisest valla kodulehel ja sotsiaalkeskuse kodulehel.**

Agu Laius tutvustas MTÜ Kuldne Liiga tehtud analüüsi Eesti omavalitsuste kodulehtedel esitatud teabest seoses vanemaealistega ja vanemaealistele. Üldine järeldus oli, et teavet esitatakse omavalitsuste kodulehtedel ebajärjekindlalt, süsteemitult ja ebapiisavalt, erinevatel alamlehtedel ilma ühtse ligipääsuta.

Rae valla vanemaealiste nõukogu oma tegevuse käivitamise ajal tõi probleemide kaardistamisel samuti esile vajaduse parandada informatsiooni kättesaadavust.

Toimus arutelu, mille ajal toodi esile ka vajadus parandada vanemaealistele olulise info edastamist valla ajalehes Rae Sõnumid, mis on vanemaealistele kõige olulisem infokanal.

**Otsustati:** Rae valla vanemaealiste nõukogu liikmed analüüsivad iseseisvalt ja suhtlevad oma lähikondsetega vanemaealistele olulise info esitamisel probleemide teemal valla kodulehel, valla FB lehel ja ajalehes Rae Sõnumid ja esitavad nõukogu esimehele oma järeldused jaanuaris 2024, mille järel arutab seda valla vanemaealiste nõukogu oma koosolekul.

**2. Kohtumine Rae vallavolikogu esimehe Tõnis Kõivuga valla 2024. aasta sotsiaalvaldkonna eelarve teemal**

Agu Laius teavitas, et kahjuks ei saanud vallavanem tulla nõukogu koosolekule, kuna osaleb maakonna tunnustusüritusel. Andis sõna volikogu esimehele Tõnis Kõivule.

Tõnis Kõiv:   
Lumi tuli ja vallas oli seekord kiire reageerimine, hommikul oli lumi teedelt ära lükatud. Leiti, et ka nõukogu liikmed peavad vallavalitsust teavitama, kui bussipeatustes on lumevallid, mis muudavad eakate ja laste bussidesse minemise ohtlikuks.

Rääkisime uues vallamajast, mis saab olema – millalgi.

Küsimus: Millal tuleb valda hooldekodu?    
Tõnis Kõiv: See on tõsine probleem valla jaoks – inimesed on üle Eesti laiali. Uue hooldekodu ehitab erasektor ja vald saab kokku leppida selleks vajaliku maa otsmises.   
Peetrisse soovib eraettevõtja rajada teenusmaja, aga tal ei ole see seni piisavalt läbi mõeldud.  
Vaidas ja Lagedil ka on huvilisi olnud, aga ühtegi konkreetset kokkulepet ei ole. Jüris ebaselge.

Järgmisel aastal hakkab sotsiaalkeksus ise korraldama seni sisseostetud laste tugiisiku  teenust. See loodetavasti muudab teenuse kvaliteedi paremaks.

Tõstatati: Tammiku teema – puud kukuvad ümber. Veetorni juures oleva keldri probleem. Lahtised koerad. Remondi ootel autode parkimine Tammiku teel.  
Tõnis Kõiv: Järgmisel aastal luuakse vallavalitsuses järelevalve osakond, mille inspektorid saavad nende probleemidega põhjalikumalt tegeleda.

Tõstatati ühistranspordi teema: Kuidas saavad kaugemate külade haavatavamad teenustele ligipääsu. Nende seas 120 liini pikendamine Pajupea bussipeatuseni. Seni seisab buss 120 pikalt kiriku juures, aga võiks sõita Pajupeani.  
Soovitati, et volikogu sotsiaalkomisjon võiks järjekindlalt tegeleda ühistranspordi, sotsiaaltranspordi teemaga otsimaks paremaid lahendusi. Vallavalitsuse ametnikud seda teha ei saa, sest vastavad vahendid ei ole eelarves ette nähtud.

Esitati küsimus, et kuna 2024. aastal kasvavad valla spordisaalide ja ujulate kasutamise hinnad, siis kas ja mil määral säilivad pensionäridele seni kehtinud soodustused?  
Tõnis Kõiv lubas enne eelarve II lugemist selles selgust saada ja nõustus, et soodustused peaksid jätkuma.

**Otsustati**: võtta arutelu käik teadmiseks. Peeti vajalikuks abivallavanem Bärbel Salumäega edasi suhelda hooldekodu teemal, et olla arengutega kursis.

**3. Järgmise koosoleku ajast**.

Järgmine kohtumine toimub jaanuaris, konkreetset päeva kokku ei lepitud.

Agu Laius  
(digiallkiri)